Solskjær: - Ronny har full kontroll på det han gjør
I går tapte Deilas Celtic 0-2 på hjemmebane mot Henning Bergs Legia Warszawa i Champions League-kvalifiseringen, og med 1-6 sammenlagt etter to kamper er drømmen om den gjeveste europacupen over. Ole Gunnar Solskjær har vært gjennom tøffe perioder forrige sesong, som endte med nedrykk. - Har du noen råd til Ronny med det presset han opplever nå? - Hvis jeg skal gi Ronny noen råd, så snakker vi sammen. Og hvis han skal gi meg råd, snakker vi sammen. Det går ikke gjennom avisen. Jeg vil ikke at det skal se ut som at jeg vet mye bedre enn Ronny. Ronny har full kontroll på det han gjør, svarer Solskjær til VG.På pressekonferansen på Vale of Glamorgan, hvor klubben holder til, får han et lignende spørsmål. - Resultatet ville uansett vært at en nordmann hadde fått kritikk. Enten Henning eller Ronny. Det vil ikke være riktig av meg å snakke om det. Ronny vet hva han gjør. Han er en god venn av meg, og vi har hatt gode kamper mot hverandre, sier Solskjær, som ikke fikk sett gårsdagens kamp selv. Overfor VG understreker 41-åringen at han holder kontakten med flere av de norske trenerne i utlandet. - Jeg har kontakt med både Henning, Ronny og Ståle, og vi håper at vi får det til, sier han.Ronny Deila og hans Celtic får knusende kritikk i skotske medier dagen etter 0-2-tapet mot Legia Warszawa. Blant annet skriver Daily Record at den norske manageren allerede er under press. - Dette er en veldig svart dag. Jeg synes veldig synd på spillerne. De ønsket det, men var ikke gode nok, sa Deila selv etter gårsdagens nederlag i Edinburgh. Da hadde han sett sine menn bli pepet av banen, og den norske treneren tok fullt ansvar etter kampen. Likevel er det først og fremst direktør Peter Lawwell som får kritikk - for ikke å bruke penger på å hente kvalitetsspillere til Glasgow-klubben.
Cardiff-trener Ole Gunnar Solskjær (41) følger med på Ronny Deila i Glasgow Celtic, men vil ikke gi kollegaen råd gjennom media.